Diari Oficial de la Generalitat Valenciana


Sumari del DOGV 3924, del 24-01-2001 (2001/432)

RESOLUCIÓ de 2 de gener de 2001, del vicepresident segon del Govern Valencià, per la qual es prorroguen les beques predoctorals per a la formació de personal investigador, adjudicades en convocatòries anteriors.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3924

Data del DOGV
:   24-01-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/432


Organisme emissor
:   Presidència de la Generalitat

Tipus de document
:   Resolució

RESOLUCIÓ de 2 de gener de 2001, del vicepresident segon del Govern Valencià, per la qual es prorroguen les beques predoctorals per a la formació de personal investigador, adjudicades en convocatòries anteriors. [2001/X432]
  
En l'annex II de l'Ordre de 30 de juny de 2000, de la Conselleria de Cultura i Educació (DOGV núm. 3.804, de 31 de juliol de 2000), per la qual es convocaven diferents tipus d'ajudes i beques per al foment de la investigació científica i el desenvolupament tecnològic a la Comunitat Valenciana, s'estableixen les bases de la convocatòria de beques predoctorals per a la formació de personal investigador.
  
La base 10 del mencionat annex disposa que: «El director general d'Ensenyaments Universitaris i Investigació, resoldrà esta convocatòria, per delegació del conseller, durant el primer trimestre de 2001».
  
Posteriorment es va promulgar el Decret 7/2000, de 22 de maig (DOGV núm. 3.755, de 23 de maig), del president de la Generalitat, pel qual s'assigna a la Presidència i a les Conselleries determinades competències, i disposa en el seu article 1, apartat primer que: «S'assignen a la Presidència de la Generalitat Valenciana les matèries de turisme, cooperació internacional, relacions institucionals i externes, Secretariat de Govern i Relacions amb les Corts, I+D+I, telecomunicacions, modernització i racionalització», i la nova Conselleria de Cultura i Educació ja no té competències en matèria d'investigació (apartat quart del citat article).
  
En concordança amb l'anterior el Decret 109/2000, de 18 de juliol, del Govern Valencià, pel qual s'aprova el nou Reglament Orgànic i Funcional de la Presidència de la Generalitat Valenciana i el de la Conselleria del Portaveu del Govern, estableix en el seu article 21 que depèn de la Vicepresidència segona l'Oficina de Ciència i Tecnologia del Govern Valencià.
  
Per la seua part la disposició transitòria tercera del Decret 111/2000, de 18 de juliol, del Govern Valencià, pel qual s'aprova el Reglament Orgànic i Funcional de la Conselleria de Cultura i Educació, disposa que la Direcció General d'Ensenyaments Universitaris de la Conselleria de Cultura i Educació, continuarà duent a terme la tramitació de tots els assumptes i expedients corresponents al Servei de Política Científica, sense perjudici de la competència per a resoldre corresponent als òrgans de la Presidència.
  
Per tot això, i una vegada comprovades les sol·licituds presentades, resolc:
  
Primer
  
Prorrogar les beques predoctorals per a la formació de personal investigador, adjudicades en convocatòries anteriors, als beneficiaris que figuren en l'annex d'esta resolució.
  
Segon
  
La beca comprèn una dotació mensual bruta, que es lliurarà als interessats per mensualitats bestretes, i una aportació anual (dotze mesos), a les institucions relacionades en la base primera de l'annex II de la citada ordre, en concepte d'ajuda institucional, els imports de les quals, depenent de l'any de beca en què es troben els beneficiaris, es detallen a continuació:
  
ANY DE BECA MENSUALITAT AJUDA INSTITUCIONAL
  
Segon any 115.000 PTA (691,16 euros) 185.000 PTA (1.111,87 euros)
  
Tercer any 120.000 PTA (721,21 euros) 190.000 PTA (1.141,92 euros)
  
Quart any 125.000 PTA (751,27 euros) 200.000 PTA (1.202,02 euros)
  
Tercer
  
El període d'aprofitament de la beca comprèn des de l'1 de gener fins al 31 de desembre de 2001.
  
Quart
  
Els beneficiaris d'aquestes beques estan obligats al compliment de les especificacions dels annexos I i II de l'ordre de convocatòria.
  
De conformitat amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present resolució, que posa fi a la via administrativa, es podrà interposar potestativament un recurs de reposició, o bé plantejar directament recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició s'haurà d'interposar davant del mateix òrgan que ha dictat la resolució, en el termini d'un mes comptador des de l'endemà de la publicació d'aquesta resolució en el Diari Oficial de la Generalitat Valenciana.
  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana, en el termini de dos mesos comptador des de l'endemà de la publicació d'aquesta resolució en el Diari Oficial de la Generalitat Valenciana.